Теодор Траянов
Тризвучие

chitanka.info

В средмайски сън звезди незнайни

горят през нощния воал;

тук бродят призраци потайни,

понели мойта първа жал.

В средмайски сън въздушна лодка

отнесе моя бял венец;

днес говор на вълната кротка

вести за гибелен конец.

В средмайски сън чер облак дига

пленена бисерна луна,

но нейний детски глед не стига

мечтана радостна страна!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.